khistorydata/jeongjo-sjw-relations huggingface dataset:
정조 23년
禁府啓目洪原前縣監金禮欽原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓依允又啓目粘連向前洪義浩亦莫重駿奔之地不善周旋致有欠敬之擧揆以事體誠極駭然以此照律何如判付啓依允又啓目昭寧園守奉官閔德基口招云云傳旨內辭意發問目取招則雖與李普儉同在齋所屠宰一款茫未聞知是如專事粧撰終不直陳究厥情狀萬萬痛駭刑推得情何如判付啓除刑推議處爲良如敎又啓目粘連向前曺允大亦罪人防守至嚴且重尋常編配之類固當十分檢束雖以干連人仍病物故者必行檢驗而登聞法意有在況此罪人胤錫旣是劇逆之遺孽渠又逮鞫而貸頭者則罪犯何如開係何如而身爲道伯不能別加管束任其行止至於釣水渰死之境已極驚駭是白如乎事當行檢而明其眞僞窮覈而參以證左到底盤問論理壯聞是白去乙只憑渠子自首之言枚擧褊裨草率之報不加審愼循例論啓揆以事體萬萬可駭以此照律判付啓依允又啓目向前權徑亦身爲分軍部將闕門踐更之卒不能愼擇致有此任其泥醉被捉巡邏之境者極爲駭然以此照律何如判付啓依允又啓目向前嚴思彦亦泮人濫屠前後申飭不啻嚴明而宮墻外咫尺之地乃有此犯屠之擧其不能常時檢束之罪在所難免以此照律何如判付啓依允又啓目碧潼前郡守朴應浩矣本府議啓內招引人物去兩界邦禁至嚴多石雖云已贖之婢今旣還歸本郡而石哥安率去居生則身爲邑倅矇不檢察已極可駭兺不喩向於該郡守現告錯報之時事當自首俟勵是白去乙佯若不知者跡涉掩諱罪著不實揆以法綱節節痛駭以此照律罪杖八十收贖告身盡行追奪徒二年定配私罪奉敎依允又啓目時囚罪人申獻朝更推云云判付問目內辭緣泛稱遲晩所當請刑是白乎矣曾經侍從勿爲請刑載在大典通編且有仍卽議處之命待判下擧行何如判付啓至以苟有常性等語證其不爲故犯之左契則馬隊之相雜或似然矣到今何可勒勘不念朝廷忠厚之風乎亦旣罷黜今姑放送爲良如敎
정조 23년
李基讓以義禁府言啓曰江原道淮陽府定配罪人李普儉定配則特爲分揀以奪告身更爲草記事命下矣李普儉定配分揀告身盡行追奪之意敢啓傳曰知道
정조 23년
李魯春以御營廳言啓曰本廳來十一月十二月兩朔應立左部前司屬慶尙右道五哨軍兵十月二十五日京中逢點十一月初一日與前部後司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 23년
李魯春以御營廳言啓曰本廳來九月十月兩朔應立前部後司屬慶尙左道三哨右道二哨合五哨軍兵五百十七名今已逢點整齊矣九月初一日與右司軍兵替代立番後舊軍放送之意敢啓傳曰知道
정조 23년
己未八月二十六日辰時上御重熙堂左承旨右承旨入侍時行左承旨金達淳行右承旨李基讓假注書洪奭周記注官金景煥承膺祚以次進伏訖上曰卿旣自邊門上來有邑弊民瘼之可以陳達者乎向疏中擧給之弊亦果釐正乎基讓曰臣於昨年以灣府擧給之爲民痼弊疏請本府還穀盡分條竝令半留及承聖批至有先自營穀勿分擧給之弊一一釐正後狀聞之敎故臣卽以本府盡分條二萬三千餘石內一萬一千餘石當留之意論報道臣則伊時道臣只以灣府盡分條六千餘石先爲移換他邑之半分條實減分爲三千石零其餘一萬八千餘石內當留者九千餘石則待秋以詳定價捧錢移貿於淸南穀少邑之意狀請而備局回啓以一時移貿爲難觀勢區處仰請矣其後道臣未及區處而昨年之九千餘石今又竝耗爲萬餘石矣昨年批旨下後本府民人皆懽聳感祝去者爭還而但盡分條未換劃之餘數尙多若不及今通變則擧給之弊恐復如前亟令道臣盡將本府所在盡分穀或移換或移貿使本府穀更無盡分名色而永祛擧給之弊恐合事宜故敢此仰達矣上曰淸南各邑之民多穀少朝廷之所知今若爲灣府移貿加分則賣於彼貿於此之際反或爲弊淸南每年應賣之摠減其數就灣穀加賣莫踰詳定之價則公私皆有益以此分付道臣畢擧行後使之狀聞俾無如前因循可也基讓曰本道每年應賣穀數則臣未及詳知而本府盡分條中當減數則爲萬餘石今此萬餘石穀恐難於一年內盡數加賣限二年畢賣似好矣上曰無論如此如彼形止使之狀聞可也出擧條基讓曰臣於昨年以楊下屯及築垌處請勿屬京司依前仍屬本府事陳疏蒙允矣第屯垌之關係民生甚緊而易惑難曉邊民爲尤甚故愚民輩或慮復屬京司尙有嘵嘵之說臣意則自京司行關本府以示其不復然之意使邊民帖息恐合事宜故敢此仰達矣上曰旣爲民弊批旨中許令仍屬本府則邊民之至今疑信豈成說乎亦令新灣尹曉諭可也出擧條基讓曰邊門之所嚴者法禁故如有犯禁者則無論所犯之如何竝用一律可見法意之所在只當遵用之惟謹第伏念法則只有一律而所犯則自有大小輕重之別其輕且小者旣難一付重律故反不免有漫漶脫漏之患而犯者有漸益無忌之慮若於重犯之宜付一律者外擇其輕且小者定爲次律則法無難施之慮而罪無倖逭之弊朝家制法至嚴且重臣不敢妄議變改而愚見如此故適因言端敢此仰達矣上曰令廟堂稟處可也出擧條基讓曰邊門之最嚴禁者潛商也而潛商之最難禁者卽金也金之爲物至輕而至寶售之甚利而潛之甚易故固已難禁其犯法況又近日産金漸豐而國中無用金之法故一國所産之金不得不盡歸於潛商而邊禁之漸弛職由此矣目今銀貨漸縮譯包商稅每患不給若令灣府許開金包使有金者得以經官充包共公賣買如前之銀包則譯商包稅不患其不裕而旣許充包則潛商自熄國有增貨之利民無犯禁之弊矣臣在灣府博採物議略有料量而近與戶判適論此事則戶判之見亦與臣同若使處之有方則似宜大有便益下詢廟堂而處之恐好故敢此仰違矣上曰令廟堂稟處可也出擧條基讓曰灣府罪囚中有所謂金衆望德者卽以紋緞犯禁者也渠本至愚不分有紋無紋隨問隨服至於考覆而考覆之時至有似紋非紋之招惟我聖明照燭無餘還下鐵案更令訊推渠之得保縷命莫非欽恤好生之澤事係死囚臣不敢容議而第其妻咸召史自其夫入獄之後號泣行乞以糊其夫晝冒雨雪夜伏獄外强暴之類不敢近身備經辛楚終始不渝千里匍匐三次擊錚欲以身代要活夫命者十二年如一日此雖無關於死囚之輕重而匹婦之苦心卓行足以感人亦有關於聖世風敎故敢此仰達矣上曰旣曰似紋非紋遽成考覆鐵案邊禁雖不可不尙嚴死律亦不可不致愼所以還下厥案更令得情者也今聞卿言可謂前料不爽所謂正犯卽不過刷馬驅人至賤微之類觀其名字可知其用法無所懲金衆望德令守臣大張威儀用軍律而假揷回示嚴棍三十度遠島充定苦役厥女事聞甚可尙亦令守臣厚給米綿可也出擧條上曰近來邊禁疎忽莫甚比包之法何爲不申嚴也基讓曰雖有比包之法亦難分明摘發而多日留滯屢回搜騐之際亦不無許多弊端故臣固萬萬惶悚而比包之法果不結着實爲之矣上曰闌入之弊則果無之乎基讓曰使行時雜人之闌入者臣果略加禁斷而至於無時入去則亦不敢保其必無矣上曰彼地紀綱亦不能如前矣基讓曰果然矣命書榻敎曰滯囚可悶時囚皆令今日內捧供議處照律仍命退承史以次退出
정조 23년
行都承旨李冕膺坐行左承旨金達淳坐直行右承旨李基讓坐左副承旨李魯春坐直右副承旨金羲淳坐同副承旨未差注書柳台佐奉命在外一員未差假注書李允謙仕直洪奭周仕事變假注書弼聖賚仕
정조 23년
金達淳啓曰明日常參徑筵取稟傳曰停
정조 23년
金達淳啓曰來初一日輪對日次矣敢稟傳曰爲之
정조 23년
李魯春啓曰御營廳將官來言今日本廳軍兵日次私習云矣敢啓傳曰知道
정조 23년
傳于李魯春曰再明日次對進定於今日
정조 23년
兵曹口傳政事副護軍洪樂游
정조 23년
吏曹口傳政事坡州牧使李近胄南陽府使李晳相換
정조 23년
金達淳以奎章閣言啓曰谷山府聖后私第舊基御製御筆碑閣始役吉日令日官池景喆推擇則開基九月初一日辰時初二日辰時建閣同月初六日卯時初九日卯時建碑同月十二日卯時十五日卯時俱吉云以此日時推移擧行之意分付該道道臣何如傳曰允
정조 23년
金達淳以禮曹言啓曰昭寧園守奉官閔德基方在拿處中新除授守奉官韓海玉在外莫重園所以假官曠日入直事甚未安守奉官閔德基韓海玉爲先改差其代卽令該曹口傳差出以爲入直之地何如傳曰允
정조 23년
吏曹口傳政事以李敦德爲昭寧園守奉官以閔承爀爲昭寧園守奉官
정조 23년
吏曹口傳政事以韓克裕爲昭寧園守奉官
정조 23년
李魯春以兵曹言啓曰謹依下敎內吹牌頭金鼎三決棍十五度之意敢啓傳曰知道
정조 23년
金羲淳以義禁府言啓曰時囚罪人朴應浩杖八十收贖告身盡行追奪徒二年定配照律公事判付內依允事命下矣朴應浩杖八十收贖告身盡行追奪江原道鐵原府豐田驛徒二年定配而以議啓內辭意具罪目依例發遣府書吏押送配所何如傳曰允
정조 23년
金羲淳以義禁府言啓曰保放罪人李烷査報來到還囚捧口招以入之意敢啓傳曰知道
정조 23년
禁府啓目粘連向前李烷亦口招云云判付內辭意發問目取招則威脅光才至於致死歸之完世與羅孟兩人從中藉賣而非渠指使是如一味粧撰終不直告究厥情狀萬萬痛駭所當請刑是白乎矣旣有更爲捧口招以聞之命上裁何如判付啓供語呑吐更爲嚴問得情以聞爲良如敎又啓目阿耳前僉使李彦晉原情云云傳旨內辭緣汎稱遲晩刑推得情何如判付啓罷職放送爲良如敎又啓目粘連向前閔德基亦園寢守護何等敬謹而身爲守奉官常時不能檢束守僕輩咫尺至嚴之地有此犯屠之擧事極驚悚誠甚駭痛以此照律何如啓依允又啓目粘連向前金禮欽亦編配罪人之報營給暇法意所在金京甲之遭故旣非承重則始焉見欺而給由終焉越法而不報者由前由後節節可駭以此照律何如判付啓依允又啓目粘連黃海前監司曺允大矣本府議啓內罪人錫胤旣是劇逆之遺孽渠又逮鞫而貸頭者則罪犯何如關係何如而身爲道伯不能別加管束任其行止至於釣水渰死之境已極驚駭事當行檢而明其眞假窮覈論理狀聞是白去乙只憑渠子自首之言枚擧褊裨草率之報循例論啓揆以事體萬萬駭然以此照律罪杖一百收贖告身盡行追奪私罪奉敎依允爲旀功減一等爲良如敎又啓目粘連前典籍嚴思彦矣本府議啓內泮人濫屠前後申飭不啻嚴明而宮墻外咫尺之地有此犯屠之擧其不能常時檢勅之罪在所難免以此昭律罪杖八十收贖奪告身三等私罪奉敎施以不敍之典爲良如敎又啓目粘連前承旨洪義浩矣本府議啓內莫重駿奔之地不善周旋致有欠敬之擧揆以事體誠極駭然以此照律罪杖八十收贖奪告身三等私罪奉敎依允爲旀功減一等爲良如敎又啓目粘連分軍部將權經矣本府議啓內身爲分軍之部將闕門踐更之卒不能愼擇致有此任其泥醉被捉巡邏之境者誠極駭然以此照律罪杖一百收贖告身盡行追奪私罪奉敎依允
정조 23년
漢城府啓目粘連坡州良人劉同三擊錚原情云云果如擊錚內辭意則南哥之武斷不言可知坡州官之亂衝朱杖不時督掘使七十年已朽之骨一朝權移南哥反爲葬母於移掘處云聞來他人猶爲之憤惋況山主乎分付道臣更爲詳覈嚴處何如判付啓近來上言擊錚固多猥越而萬一爲矯此弊彷彿於民隱者一例不問因噎廢食爲弊尤多觀此所訴似甚冤屈是置本事之如許與否道臣巡到日親執詳査狀聞後前進事分付爲良如敎
정조 23년
大護軍宋煥箕疏曰伏以臣今月十三日伏奉恩諭使臣上來出入講席臣惶悸震越無地自容賤臣之癃喘難强於膺命者前後章疏畢陳肝膈輒蒙聖慈曲賜矜諒登途之期必使待其春暄秋涼此實出於對時育物之盛德臣之感戴洪私豈有涯極第伏惟念師傅之職實非如臣駑劣所敢猥叨而許久虛縻乃至於此竊恨天日之明尙有遺照也近伏聞睿學益篤魯論重講顧此欣忭之忱瞻望雷肆冞增戀結而臣之病情逢此新涼略無蘇意轉益懍綴末由仰承向者之批敎區區悚恧之私不翅倍蓰于前雖欲復控微懇而不惟猥瀆是懼神氣昏憒無以自力構疏泯默俟罪而已今乃嚴譴不加隆旨反降感惶之極敢不趁卽趨承而百爾揣量實無强策之望罪戾益重情勢益蹙誠不知措躬之所也玆敢力疾哀籲伏乞聖明特垂諒察亟收召命竝許遞職千萬幸甚抑臣又竊有愚分兢惶者頃伏受使行傳敎謄下者而且因閣臣書報承有下敎使陳意見臣於是仰覩大聖人所作爲誕有以繼往開來而使吾道燦然益明於吾東竊不勝欽仰贊歎顧以臣蠡測管窺而何敢措一辭乎明命之下終未免違越此尤臣之慙怵不能安者也臣無任云云答曰省疏具悉卿懇諭善之批亦言之近日日氣淸好足可强力登程須念日夕凝企之意斯速上來而旣有間於責之以世道職飭則卿豈可一味不出差過數旬又値冬令必於承批後卽爲發行仍傳曰此批答遣史官傳諭
정조 23년
諭善李城輔疏曰伏以秋日淸涼元子宮講席方開若將陪侍玉質竊聽英音想望戀結此時益切伏蒙聖慈特加眷顧誕宣召旨辭敎隆摰惝怳戰慄靡所容措人臣雖在畎畝一念長懸王室古來自然之恒情也況以臣之所被恩渥安得無千糜萬粉之思乎苟有一分才識可以備數宮僚則自效於章句之末仰贊睿學亦豈非所欲哉第臣於前夏入對之日命之以時往時來丁寧懇至可感木石而咫尺前席惶隕祗伏不敢悉暴情病力辭恩召者以其有猥越之懼也今則出入兩筵之餘義分已伸志願已畢而踰濫之極仰累則哲不敢抗顔再進貽羞朝廷者以其有欺謾之罪也且風漸增劇神識全迷聾聵特甚飾巾待盡久無生人意象沈痼末由奔趨而所叨重寄已涉五朔其大損國體而有駭聞聽當何如哉伏乞天地父母俯垂諒察亟解職名永寢召命治臣之罪以爲臣子逋慢之戒焉臣無任云云答曰省疏具悉卿懇近因兼諭善兩人之或有實病或因本職不爲入來久矣且今秋涼足可强力於登程宿諾尤不可不踐卿其卽爲上來出入講席仍傳曰此批答遣史官傳諭若過來月寒節又不遠此時行期不可遲滯此意一體傳諭
정조 23년
吏曹判書徐龍輔疏曰伏以陵園展禮聖慕克伸信宿回鑾玉體增康臣民慶忭中外惟均仍伏念冢宰特除之命奚爲而及於臣身也臣誠驚怳悸恐未暇遠引他說而臯陶之告大禹曰無曠庶官曠之爲言人不稱職之謂也謂臯陶之言不足爲嘉謨嘉猷則已不然爲天下國家亮天工而宰萬化者捨是說奚以哉庶官猶然況於冢宰乎臣之本末長短莫不入於淵鑑之照燭固不敢復事煩縷而臣猥以無似之賤濫蒙不世之恩年未弱冠跡忝簪筆雨露之澤偏浹一己毫髮之微都歸洪造臣之所願人之所勉不越乎依近香案薰沐恩波謙謹退縮全保身家以不負慈覈之德意而已不圖二十餘年之間躋躐太驟揚歷太爀世所稱華貫顯秩要津美膴兜攬無餘判非兢業之本色徒積盈滿之深懼而今此所叨尤是千萬夢想之外籍使臣文學才猷德量鑑識眞有可堪之實陞擢屬耳聽聞無漸分外之兼官重如泰山面前之擔負更進竽步其不至於顚跌僨誤萬萬無是理況於上所陳數事無一毫之近似無一能之可稱而苟然廁之於必不堪之地責之以必無幸之事則臣身狼狽猶不足恤其於辱聖簡而曠天職何哉又況中批除職本非聖世之美事惟我聖上學貫今古治法唐虞無稽之事不設於云爲非聖之謨不施於注措凡百有位孰不欽仰而今忽不待廟剡不採廷議迺以百無肖似之身遽然特畀於冢宰之重而不少留難其爲有駭物情貽累聖德尤非細故左右思量承膺無路玆敢冒陳短章仰瀆崇嚴伏乞聖慈天地父母俯賜鑑諒將臣新除吏曹判書之任亟命收還仍治臣瀆擾之罪以重公器以安私分不勝幸甚臣無任云云答曰省疏俱悉資歷地望俱合卿其勿辭行公
정조 23년
大護軍趙心泰疏曰伏以陵園展禮聖慕克伸日朗風恬鑾蹕穩旋滿朝郊迎士女傾都莫不歡欣蹈舞於羽旄之前而獨臣病伏窮巷一息未泯側耳金鼓之聲只增飛越之思臣以至庸極駑適値幸會其所藉手陳力終始願忠者在華城一府耳十年之中凡十一園幸而臣未嘗不負羽奔走爲諸臣先或以居留而導迎或以戎陣而陪扈臣之一身苟可以匍匐擔舁則雖至於顚仆委棄豈不欲進伏輦路之傍粗伸瞻覲之忱而顧乃喘喘待盡寸步莫能自致其生也死寧不自哀今臣所遘之疾卽臣過福之災不生不滅延至十朔雜試醫藥技亦窮矣始也以日消鑠今焉以時落下所飮數勺下輒衝激眞元旣渴積氣撐支而已此豈可久之道哉數日以來神息愈短昏倒不省夫豈有他念而惟是受恩罔極涓埃未報耿耿之心惟在結草乃以狗馬賤疾致煩聖念垂問之眷屢及前席而將不能少須臾無死以答不世之隆遇宜其辜負之積自速命卒之秋思之至此益切自憐伏念臣所帶將任地密機重有非他營之比而一直瘝曠今幾月矣此臣所以垂死之中又添一病晝宵惶悶中自煎熬者也雖幸兼綰有所營務托重而決不宜因循虛徐重貽國家苟且之政至若捕將劇務亦係糾察號令而自臣病甚一任抛置以大以小無往非罪伏惟聖慈天地於臣父母於臣憐臣悲苦之情諒臣危劇之狀特許內使遞改之命竝解所佩捕將之符俾臣得以安意飾巾以卒餘日則雖死之日猶生之年言出至懇不知所裁伏乞聖明亟賜處分焉臣無任云云答曰省疏具悉卿其勿辭調理行公
정조 23년
行護軍李漢豐疏曰伏以臣年紀衰邁智慮淺短該營重寄自知不稱而早晩顚沛勢所必至夙夜憂懼如集于木祗緣臣受恩如天圖報無地惟以隨處殫竭死於國事庶副臣馬革之願耳迺者留都之日申禁巡綽之令而果於二十日夜有被捉者只使依例棍治後放送矣翌日受香之路有一監察咆喝過陣叱問行巡軍校之名故臣於是始知昨夜犯禁之人乃是監察之奴隷則臣只自瞿而已顧奚暇使隷問名乎陪香至重之行也若使臣早知祭監之隷則固當卽地治放之不暇而豈可使隨香之監察至於無牽之境乎夫巡夜至嚴且値動駕之時則法司下隷固宜謹愼而無難冒犯又復作鬧臣之循例歇治猶自以爲疲軟不職之致也諸監察之引義已是不諒之甚臺評之論斥尤爲臣難安之端則緣臣無似致此葛藤情踪到此有難冒膺玆敢不避煩瀆據實仰籲伏乞天地父母亟降威罰以安賤分焉仍伏念臣於年前以停番一事有所陳達而臣營則至蒙允許矣昨冬戶判之筵奏也自明年又爲停番以補度支之用揆以戎政旣甚疎漏論以國體未免苟艱且宿衛之番莫重則不可連年輒停今歲之農大熟則自當有裕經費臣之愚見與前無異伏望更加三思俾勿停番使戎政得重國體無損焉臣無云云答曰省疏具悉其時祭監事事實如是相左於卿尤無錯誤之可言附陳鄕軍事許令廟堂稟處卿其勿辭行公
정조 23년
己未八月二十七日卯時上御春塘臺瑞蔥臺入侍時行都承旨李冕膺行左承旨金達順行右承旨李基讓左副承旨李魯春右副承旨金羲淳記事官柳台佐假注書洪奭周記注官金景煥承膺祚直提學李晩秀原任直閣金勉柱徐榮輔金祖淳檢校直閣沈象奎檢校待敎李存秀以次進伏訖上具平戎服佩劍出陞座壯勇兼大將鄭民始兵曹判書李在學訓鍊大將徐有大禁衛大將申大顯御營大將李漢豐等以次參現上曰各營大將叩頭時敎鍊官何敢隨入臺上乎紀律所在萬萬駭然兵判以下諸將臣竝記過跪叩節次勿施更爲整齊也民始等以次更爲參現訖上曰本營從事官叩頭時聲甚低微記過待令又命書榻敎曰今日試射時試官宋守淵代安橚爲之命書榻敎曰今日試射時試官兼內使代外使爲之仍敎曰諸將臣勿爲上馬直入就位民始等及外使徐有隣以次進伏上曰丹楓亭不老門分所試射而帳殿則本營駕前駕後先爲發射也魯春啓稟宰樞執鼓又啓稟矢數執鼓諸射員以次發射上曰方有杜律割付之役洪奭周則出去鑄所看校李存秀姑爲代察也賤臣承命先退上曰次對引見存秀承命出與左議政李秉模右議政李時秀行上護軍金文淳行漢城府尹李祖源形曹判書李得臣行大護軍李邦一戶曹判書趙鎭寬吏曹參判李書九行護軍李益運事變假注書弼聖賚偕入進伏秉模等曰朝氣頗涼聖體若何上曰一樣矣秉模等曰王大妃殿氣候若何上曰一樣矣秉模等曰惠慶宮氣候若何上曰一樣矣上曰次對爲之秉模曰此慶尙左水使金爀狀啓也以爲臣營之相距馬島若對壘然關防之咽喉水路之要衝非他水營之比也戰船則初泊浦港水淺舟大轉運無望萬一有緩急則雖用千百夫之力猝無以移下港口動得數萬之丁一次疎築之後不爲隨毁隨改則自非經遠之策如使入防軍卒隨其堙潰輒加疎鑿歲以爲常庶有長久之實效而計日給料後可以責修完之功軍容則編伍者太半是朝聚暮散之徒支放甚薄一卒衣食猶患不敷故一錄簽案擧懷謀免射砲賞格又極零星未有興起之心甚非所以招募激勸重邊固圉之本意臣營句管別餉米散在者都數爲四萬七百餘石半留半分之耗一歲爲二千三十石零而除其當年各樣應下則實餘耗一千一百九十石零限五百石每年劃付臣營則謹當塗抹排比成置節目一以補船艙疎築之費一以助軍卒賞格之資請令廟堂稟處矣該營凋弊非不可念而無論船艙疎築與軍卒賞資惟在帥臣方便修擧隨力拮据餉耗劃給之請有難許施置之何如上曰依爲之出擧條秉模曰兵曹判書李在學嶺南句管堂上差下行漢城判尹李祖原海西句管堂上差下使之察任何如上曰依爲之出擧條秉模曰義州前府尹李基讓所啓批旨內有令廟堂稟處之命矣取見其擧條則以爲潛商之最難禁者卽金邊禁之漸弛職由於此目今銀貨漸縮譯包商稅每患不給若令灣府許開金包如前之銀包則國有增貨之利民無犯禁之弊戶判之論亦與臣同下詢廟堂處之爲辭矣此事之自下論難蓋亦久矣今於宰臣歸自邊門如是登徹之後徒守虛禁任其潛入揆以紀綱豈容若是諸凡禁條惟在隨時權物之如何以無用爲用未知其爲不可而若其許入之多少句檢之科條度支之臣必先往復灣府周詳講確得其可行無弊之道然後自廟堂更商稟處恐宜矣上曰依爲之出擧條秉模曰義州前府尹李基讓所啓批旨內有令廟堂稟處之命矣取見其擧條則以爲邊門之犯禁者無論所犯之如何竝用一律而其輕且小者旣難一付重律故反有漫漶脫漏之患宜付一律者外擇其輕且小者定爲次律則法無難施之慮罪無倖逭之弊爲辭矣所陳誠有意見而所犯之輕且小者若是法典中一律之外則固當各施其律而所犯若係一律而又於其中分其禁物之多少法隨而輕重有如官府錢糧計贓之爲則有違邊門制律之意恐難輕議矣上曰依爲之出擧條秉模曰此外別無可以稟處事矣上曰大臣就座秉模等就座民始曰本營大比較當次矣鄕軍所在邑試官下送之際不無廚傳之弊南陽府使李晢旣是前銜將官且經防禦使令該曹與坡州牧使口傳相換以爲從便擧行之地何如上曰依爲之出擧條魯春曰新除授坡州牧使李晢時在南陽府任所而有除朝辭赴任之命矣密符與前坡州牧使李近胄所佩傳授諭書則安寶使院吏齎傳何如上曰依爲之出擧條上曰楊州牧使亦於明日下去設行也民始曰本廳郞廳尹光心除拜戶曹正郞矣本廳上納姑未畢捧且多有擧行之事有難付之生手戶曹正郞改差使之專意本廳之任何如上曰依爲之出擧條民始曰外營部將之以內營額外壯勇衛及知彀敎鍊官差出窠當初自內營差送而旣無定式之文跡不可無一定之規此後則自內營差出下送事定式施行何如上曰依爲之出擧條邦一曰各營中旬有設行之命而摠廳則非徒物力之不給與京營門有間恐不必設行矣上曰從好爲之上敎文淳曰舟橋已撤耶文淳曰已爲卽撤而可以優及漕期故渠輩緩緩下去云矣命臺諫進前奎魯曰諫院不備故不得爲合啓矣奎魯曰新除授司諫院獻納金銑時在江原道原州地請斯速乘馹上來事下諭上曰依啓出擧條上曰次對先退而今日欲宣饌姑爲留待也秉模等退出命書行大護軍宋煥箕諭善李城輔吏曹判書徐龍輔疏批訖命書榻敎曰吏判批下牌招察任仍敎曰兩山林處傳諭史官注書柳台佐進去而仍許其覲親以來台佐承命出假注書李允謙進伏命書榻敎曰在外承旨許遞前望單子入之待下批牌招察任晩秀曰謁聖纔有成命矣文廟殿內有修改處移還安節次事體雖重趁今卽改有不可已擇吉擧行之意知委該曹何如上曰依爲之出擧條上曰壯營從事官記過者拿入宣傳官承命分付拿入從事官宋守淵敎曰師律至嚴雖軍營都提擧行叩頭之禮則固當高聲爲之而汝何敢低微其響全不成樣乎今番則以蔭官生疎之致特爲分揀後勿如是也仍命拿出射畢命開講講畢命試鐵箭敎曰鐵箭之不能成樣者預懸自不俾無入場後遲滯之弊也試射訖命呼直赴人新來仍命賜樂出送上曰大臣備堂更爲入侍允謙承命出與秉模時秀等偕入進伏命宣饌訖仍命大臣備堂先退鎭寬曰俄因惠堂所奏本曹郞廳尹光心仍任惠郞矣本曹事務非比惠廳而久任郞廳實無可合之人前正郞尹光心依前仍任于本曹似好故敢此仰達矣上曰本曹事雖不可不念一日之內東西牽掣非但有非此莫可之嫌事面亦甚何如矣仍敎曰靑陽門不必盡爲修改耶鎭寬曰都里木所傷處只當修改矣上曰宜春門以一木撐支此亦不可不趁今修改卿與惠堂看審可也民始及鎭寬承命看審後回奏曰所見果甚急不可不卽速修改矣上曰從近爲之好矣命退錚仍命宣賞上曰瑞蔥臺賞典皆是內下軍器寺官員則使之退去武藝廳銃入格者令戶曹施賞可也上曰諸將臣以下記過竝分揀事分付宣賞訖仍命退諸臣以次退出
정조 23년
行都承旨李冕膺坐行左承旨金達淳坐直行右承旨李基讓坐左副承旨李魯春坐右副承旨金羲淳坐直同副承旨未差注書柳台佐奉命在外一員未差假注書李允謙仕洪奭周仕直事變假注書弼聖賚仕
정조 23년
李基讓啓曰行大司憲權裕持平李秉烈未肅拜執義沈奎魯掌令南惠寬持平權文度呈辭掌令洪彦燮在外監察茶時之意敢啓傳曰知道
정조 23년
傳于金羲淳曰吏房承旨入侍
정조 23년
以禁衛從事官望筒傳于李魯春曰李石求本職仍任
정조 23년
以慶尙監司申耆狀啓薦新石榴限內不得封進惶恐待罪事傳于金達淳曰勿待罪事回諭
정조 23년
李魯春以都摠府言啓曰都摠管李祖源以漢城府判尹本府坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
李魯春以壯勇營言啓曰來九月當本營右司屬京畿三番中哨楊根加平軍兵逢點實數一百二十六名今已點閱整齊仍爲立番本營之意敢啓傳曰知道
정조 23년
李魯春以壯勇營言啓曰本營今秋等試射時柳葉箭優等人別單書入之意敢啓傳曰知道
정조 23년
金羲淳以弘文館言啓曰新除授校理尹命烈卽爲牌招察任何如傳曰允
정조 23년
金羲淳以承文院都提調意啓曰院製述官丁俔祖遷轉代前察訪徐儒修差下付軍職冠帶常仕何如傳曰允
정조 23년
金達淳以奉常寺都提調提調意啓曰祭享所用秋等中脯三百四十貼今八月二十八日畢造而所入牛隻爲三十四首矣進上看品中脯二貼依定式封進之意敢啓傳曰知道
정조 23년
刑曹啓目粘連康津韓師得擊錚事其父彦喆之罪專在於掛書一款而初旣抑勤成案末乃破綻歸虛已有湖西道臣査啓彦喆合有疏釋之道至於師殷爲父訟冤與其弟無間而渠以在謫之身上京擊錚尤極猥越其罪狀令配所道臣嚴加懲治本事與其父宜無異同一體放送何如啓依允爲旀近來紀綱掃地在謫罪人之往來行止任其所爲諸道登聞陸續寧不駭然之甚乎當從綻露者嚴處當該守令詳考配案草記請勘爲良如敎
정조 23년
刑曹啓目粘連南部崔召史擊錚事崔女之母漢陽旣非校婢則至今橫侵其所生極爲不當此後則更勿侵漁之意分付道臣嚴飭該邑何如啓嚴飭道臣卽爲勿侵當初不能致察之守令指名現告報來後草記則當處分以懲無辜平民侵虐之弊亦以此意分付爲良如敎
정조 23년
吏曹參判李書九疏曰伏以臣猥叨見職冒當政注亦旣屢矣信心冥行瘡疣百出雖荷曲庇幸免大何而居常悚惕如臨淵谷日昨十二殿中之差代也按閱簿籍倉卒棑比乃以前佐郞金啓河首擬受點追聞啓河遭艱纔有日臣之昏謬不審之失於是乎著矣惶愧之極玆敢冒死首實伏乞聖明俯賜鑑照啓河元望筒亟命勿施仍令有司嚴勘臣罪以重銓格以警具僚焉臣無任云云答曰省疏具悉望筒勿施卿則推考
정조 23년
己未八月二十八日午時上御便殿右副承旨入侍時右副承旨金羲淳假注書洪奭周記注官金景煥承膺祚以次進伏訖上曰朱詩校役今爲幾何羲淳曰尙未訖工矣上曰注書出去校正杜陸律而字劃之不一者各別釐正也仍命退承史以次退出
정조 23년
行都承旨李冕膺坐行左承旨金達淳坐行右承旨李基讓坐直左副承旨徐英輔坐直右副承旨李魯春坐同副承旨金羲淳坐注書柳台佐奉命在外一員未差假注書李允謙仕直洪奭周仕事變假注書弼聖賚仕
정조 23년
李魯春以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
傳于金達淳曰禮房承旨馳詣宗廟景慕宮奉審摘奸以來
정조 23년
以吏曹判書徐龍輔牌不進推考傳旨傳于金羲淳曰更爲牌招
정조 23년
以吏曹參議尹行元牌不進罷職傳旨傳于金羲淳曰只推
정조 23년
校理尹命烈牌不進罷職傳旨傳于金達淳曰只推
정조 23년
傳于金義淳曰吏曹判書入侍
정조 23년
有政吏批判書徐龍輔進參判李書九參議尹行元牌不進行右承旨李基讓進以金文淳爲禮曹判書以鄭民始爲同成均以權裕爲內贍提調以李晩秀爲觀象提調以李祖承爲典醫提調以朴民淳爲戶曹正郞以韓翼鎭爲監察以李英裕爲濟用主簿兼養賢主簿單李垿兼持平單具得魯
정조 23년
兵批判書李在學進參判洪聖淵病參議朴奎淳病參知閔昌爀入直左副承旨徐英輔進僉知單卞緯鎭訓鍊正李石求仍任事承傳蒜山僉使韓慶麟加里浦成鳳文相換副護軍李貞運朴大和副司果徐孺修
정조 23년
傳于金達淳曰卿等在林下必知讀書之士如以薦人爲難之則專意誦習朱夫子書者須以已知者先卽附奏追知者隨後報聞事令內閣下諭在外兩儒臣亦令伴長太學四學生中一體報聞
정조 23년
傳于金羲淳曰立國以儒三代之懿範也姬公親親而尊尊太公擧賢而上功故周之士也貴漢高帝長者也蕭曹以淸凈相之繼以文景之醇穆而猶雜於黃老東京以來無復先王之風者洪範五福好德居四太宰八統進賢爲三惟我朝惇尙於斯棫樸菁莪之詩蔚然以興如穆陵盛際夔龍布廷而厥有文純文成爲其標準如寧陵在宥玉瓚黃流播之金石而亦粵文敬文正在其左右彬郁之治莫之與京而正學明邪說伏鄒魯於左海關閩於後代傳所稱君子國者是也由乎昔而視乎今今之時果何如也今也域人而用之曰綰金轂者無人焉理卒乘者無人焉予則謂金轂卒乘則有司存所可憫者抄選之久曠云耳羅豫章之言曰經術自董生公孫弘啓之而失周孔之心夫所謂經術二字非明道者之目而挽近四三十年竝與經術而無聞焉不求聞在人不得聞在時雖有至公血誠麤拳大踼如孔孟夫子復出到底無着手處顧其責在人乎在時乎見今旌招之列只有二儒臣而白駒空谷遐心莫挽予固自反之不暇然而謂莫我顧初不求之則林下讀書之士將無登庸之日士不登庸國其乂乎世敎之斁敗由於是朝象之潰裂由於是民俗之淆漓由於是每中夜耿歎寤言明發三代之後專以科目取人自楊綰李德裕已有改制之議而悠謬千載猶不可以更張則此所以蔭吏設科之論出於臘政筵上者亦非端本正始之策得一士足以亮工時之義莫先乎求賢書曰惇德允元蠻夷率服如使朝廷崇奬儒術何憂乎正學之不明何患乎邪說之不伏朱子書裒輯一統卽予牖世靖俗之意而編摩之役講明之方當與劬躬績行之士共之大抵所謂抄選之名出而嚴其抄重其選而已又至于先朝定式之後法意尤爲自別一入是選以儒逸待之今吾所求之者讀書之士也欲試之於經義之顧問又試之於內外之官職人苟可合於抄選則廟堂吏曹遵通編受敎會于賓廳就其中以抄選議薦亦可咨爾政府政曹之臣須體十行之諭誠心採訪俾各次第彙征又若朱夫子書卽天地間有數之文字而可與庸學論孟相爲表裏尊尙之俗今不若古予所以講明而表章之欲令家家人人誦習者政若程夫子之表章庸學於戴禮篇中朝士儒生之專治於朱子書者內而大臣銓臣外而諸道方伯各令以聞見錄聞今日實政豈有過於是也
정조 23년
金羲淳以吏批言啓曰侍從臣父年七十已上每於歲首抄啓加資而新有應推恩人雖非歲首亦爲抄啓加資事載在法典矣侍從父年七十已上人別單書入之意敢啓傳曰知道
정조 23년
李冕膺以戶曹言啓曰時御所內各司雨漏處修改吉日令日官池景喆推擇則來九月初三日卯時爲吉云以此日時擧行何如傳曰允
정조 23년
李魯春以兵曹言啓曰冬至使一行赴燕時所把驛馬預爲分定然後可無窘急之弊今番亦依近例前期知委而應把驛馬四十三匹內忠淸驛馬八匹全羅道驛馬十匹慶尙道驛馬十九匹來九月二十八日京中逢點江原道驛馬三匹咸鏡道驛馬三匹依例自本道直爲起送而趁來十月初六日逢點於安州之意各該道監司處行移何如傳曰允
정조 23년
李魯春以兵曹言啓曰武臣兼宣傳官李東述金履玉俱以呈辭下鄕過限未上來竝依法典改差何如傳曰允
정조 23년
李魯春以兵曹言啓曰南行宣傳官李省淵未滿十朔依前例成才間姑爲停試之意敢啓傳曰知道
정조 23년
李魯春以兵曹言啓曰今日各廳堂下武臣朔試射時訓鍊判官朴致煥主簿尹瀅武臣兼宣傳官崔啓鉉李達純俱未滿四中依定式各決棍十度都摠都事尹孝達訓鍊院主簿李喆等柳葉箭二中騎芻一中以矢數計之則雖未滿四中騎芻例爲倍劃故依例不爲決棍身病及呈辭受由人等退試次懸頉以入之意敢啓傳曰知道
정조 23년
李魯春以御營廳言啓曰本廳字內惠化門北邊第九城廊近處頹圮體城五間許今已畢築把守軍兵依例撤罷而女墻仍爲始役之意敢啓傳曰知道
정조 23년
李基讓以義禁府言啓曰京畿監司徐鼎修査啓內龍仁縣令丁遇泰罪狀令攸司稟處事啓下矣丁遇泰時在任所云依例發遣府書吏拿來何如傳曰允
정조 23년
李基讓以刑曹言啓曰富平府殺獄罪人金召史獄事判付內富平金召史段無一可赦之端有百可殺之兇是如乎共犯者雖有其母廉女而金女之正犯明若觀火家人之於尊長非可論也以女人殺女人而情狀手勢之奸甚毒甚甚於頑夫潑漢之行兇其所償命豈可尋常例推乎旣殺之又縊之然而使金女不卽用法其可曰司寇有殺人之律乎爲先嚴飭道臣使之卽捧遲晩招具格啓聞爲有矣主推官若或以例招例報則竝與該守令狀聞論罪事分付爲旀獄體何等至嚴而三檢之後雖似歸一其爲疑晦未必不若前兺不喩緊歇痕損之或有或無與夫假縊結痕之圍圓尺量旣如彼分明載錄於初檢屍帳而覆檢三檢俱不一一條辨其其然與不然者疎漏莫甚當該覆三檢官等處自本曹爲先發緘取招其委折令道臣枚擧粘移後與初檢官斟罪當否草記議處爲旀初覆檢庭屍親偲母安召史招至言婦死後仍臥廚間乃於三檢始有運屍房中之語則縊痕肯綮正在廚與房而此一款泛忽看過不過槪及於獄案者未免太闊略且凡獄情無出常情屍親諸人來看共守之時金女輩雖欲更容兇計於房中勢所難容而縊痕下落一味矇矓說去於跋辭者尤豈成說今番同推時拔例嚴覈之意分付爲有矣假使鄭女死於縊金女之威逼殺人當律固自如所以不待究竟先捧遲者也事判下矣卽接京畿監司徐鼎修回移則仁川府使黃運祚緘辭內富平府致死人鄭召史覆檢時傷處之緊歇痕損之有無事段矣身親檢按摩從所見一一懸錄初檢之時傷損有無非覆檢官之所知是遣假縊結痕事段屍身項部元無縊痕兺不喩擔屍之參證金乭伊招結項之跡初未得見云故檢牒果以此從實載錄是乎乃辭未盡意語多矇然使莫重檢案以致疎漏此實矣身昏謬不察之致嚴敎之下伏不勝萬萬戰慄判付內辭緣惶恐遲晩云果川縣監金鋼緘辭內富平府致死人鄭召史三檢時緊歇痕損或有或無事段矣身只將目下所見無遺懸錄前檢時之痕損有無非後檢官之所知是遣假縊結痕俱不條辨事段矣身檢狀中項部膚軟色白弔起無痕云者竊以爲從實載錄是乎乃辭不達意語狀曚曨莫重檢案致有疎漏此莫非矣身昏謬之致嚴敎之下萬萬惶懍判付內辭緣惶恐遲晩云矣謹按律文則大明律檢驗屍傷不以實條有曰初覆檢官不行用心檢驗移易輕重增減屍傷者杖六十大典通編推斷條有曰文武官犯枉法受贓外笞杖竝收贖矣依此律黃運祚金鋼各杖六十收贖初檢官尹光碩前已身故置之之意敢啓傳曰知道
정조 23년
刑曹啓目粘連南陽府殺獄罪人洪有土里子傑褒擊錚原情判付內南陽洪傑褒獄情無容更義傅生一款非所可論似此之案多有拔例屈法者以其夫爲妻綱綱紀自有尊卑之別況殺人償死所以雪彼之冤而殺妻之獄又殺其夫彼先死者必不以代殺爲幸此獄段手勢用意尤極絶悖姑不決處遣曹郞問于大臣左議政李秉模以爲以夫殺妻之獄多蒙傅生之特恩而必皆反覆於情理之淺深參互於倫法之輕重要使死者安所天之本理紓入地之幽鬱費造化於屈法弼彝敎於扶倫而至於此獄不順厥母旣無可執之明驗未滿祭具元非必殺之極律略無顧憚肆然行兇姑無論死者心之如何卽其情理之絶悖宜莫逃於三尺倫綱重處法或可以暫屈法紀嚴時倫亦不爲無扶以臣淺見不敢爲從輕之論云右議政李時秀以爲常漢之於妻也乘怒毆打自是例習苟使事出無情跡有可原則雖或邂逅固宜參恕而今此洪有土里三年棄置可知恩義之已絶一朝除去顯有手勢之莫掩跨腹剸刃極其凶毒隣姿族嫗參證旣具恐難以夫妻之異於他人遽議傳經之典云矣大臣議如此上裁何如啓依大臣之議施行爲良如敎
정조 23년
己未八月二十九日卯時上御誠正閣藥房入診諸承旨持公事入侍時都提調李秉模提調金文淳副提調李晩秀假注書李允謙記注官金景煥承膺祚行左承旨金達淳行右承旨李基讓左副承旨李魯春右副承旨金羲淳檢校待敎李存秀醫官金孝儉李敬培李周憲朴春源李惟鑑玄必采吳天根以次進伏訖秉模曰今日朝霧頗甚聖體候若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰近日則快復常度矣秉模曰元子宮氣候連爲萬安乎上曰好在矣來初當讀孟子而諭善僚屬皆有故未備可悶秉模曰新涼已生元子宮講學不容間斷而在外師傅諭善未及上來兼左諭善亦以本職未肅拜久未出入講席吏曹判書徐龍輔卽爲牌招申飭行公何如上曰依爲之出擧條秉模曰元子師傅宋煥箕年是耆耋敦諭之下未及登途勢或似然而諭善李城輔衰病姑不至難强所居又不過一宿之地而連以疏辭尙不簉朝當此講席日開之時誠甚鬱泄益加敦勉無使登途之遲滯似好故敢此仰達矣上曰曾以上來自家亦有筵奏而尙今遲遲豈予誠意未能交孚而然乎疏批雖敦勉更以此意出擧條令政院下諭使之斯速上來出入講席可也出擧條秉模曰元子宮僚屬金祖淳差下已久尙不出入講席云未知實故之如何而事甚未安各別嚴飭使之進參何如上曰豈可如是乎爲先減下如在外僚屬之鄭日煥雖年老以今日氣足可上來至於宋稚圭差下之後尙無動靜皆令從近上來宋時淵之受由下去久矣亦令嚴飭卽爲上來可也出擧條晩秀讀奏慶尙監司申耆啓本居昌等官反庫事巨濟等官反庫事平安監司韓用龜啓本龍川等官反庫事咸鏡監司具㢞啓本明川府反庫事忠淸監司李泰永啓本泰安等官反庫事忠州等邑稅米太所載船裝發事遺棄兒題給物種開錄事戶曹錢穀各司摘奸單子魯春讀奏廣州留守金思穆狀啓判官金履裕到任事基讓讀奏平安監司韓用龜啓本吳益瑞定州牧到配事命分書判付訖上曰別例房郞廳入侍景煥承命出傳與戶曹正郞李精模偕入進伏敎精模曰爾父故重臣庚辰年樹立深用嘉歎甲午年一事雖謂之陰護可也以節製試官之牌不進竟遭南絳老之論啓而其時目下事專由應敎通望之欲入者不入爲麟賊之慫慂發啓此則擧世之所共知也汝亦記憶否精模曰南絳老之論啓非止一件事專是行私二字之指無謂有矣秉模曰故重臣平生爲世崎屹若非自上暴諒則豈爲平人乎生死肉骨之恩感激罔涯矣上曰年幾何精模曰年今四十二矣上曰戶曹事專在於郞廳之擧行各別善爲之也儒生入場時每設布帳於通化門內事甚苟且今當謁聖設場前欲立一門於其處汝與戶判今日內看審其形止可也仍命先退敎孝儉曰柳光翼不入來耶孝儉曰病未入參矣上曰古則有堂上首醫而如金孝儉者康命吉未退之前末由陞付年旣老矣且待何時乎仍敎曰雖崇品醫官每當冬節入侍時不敢着貂帽必也內賜然後着之古也近來法綱漸弛尋常堂上醫官皆着貂帽以蔭武言之已行左尹與摠管然後乃着煖帽而近日不過爲巡將者軒然着之不稱其服之外西北之民其可堪乎以軍服貝纓事曾有飭敎故閫帥以上外無敢懸蜜花貝纓而日前試射時見之則侍衛軍服擧皆新鮮此莫非生民膏血寧不痛駭吏輩之常着布染自是法也而侈風漸熾近來則各司吏輩之所着莫非細苧染色者自遠入來時殆同下大夫緋袍樣子此豈成說乎此則自院吏閣吏備局吏爲始皆令着布今之已着者外更毋敢着苧之意各別定式痛禁可也秉模曰然則自本司先爲另飭矣仍命退諸臣以次退出
정조 23년
己未八月二十九日午時上御重熙堂左副承旨入侍時左副承旨徐英輔假注書李允謙記注官金景煥承膺祚以次進伏訖命書榻敎曰政官牌招開政仍敎曰牌去來申飭催促仍命退承史以次退出
정조 23년
行都承旨李冕膺坐行左承旨金達淳坐行右承旨李基讓坐左副承旨徐英輔坐右副承旨李魯春坐直同副承旨金羲淳坐直注書柳台佐奉命在外一員未差假注書李允謙仕趙璜鎭仕直事變假注書弼聖賚仕
정조 23년
李魯春啓曰來初五日朝參日次矣敢稟傳曰停
정조 23년
傳于金羲淳曰輪對官入侍
정조 23년
傳于金達淳曰禮房承旨入侍
정조 23년
洪奭周有頉代以趙璜鎭爲假注書
정조 23년
金達淳以禮曹言啓曰毓祥宮展拜取稟草記傳曰來日更稟可也事命下矣展拜吉日以何間推擇乎敢稟傳曰歲後尙未展拜而今月何月曉拜眞殿孺慕萬倍何可又逾此月初六日當展拜以此
정조 23년
以校理尹命烈牌不進罷職傳旨傳于金達淳曰只推
정조 23년
金達淳以弘文館言啓曰校理尹命烈旣有只推之命卽爲牌招察任何如傳曰允
정조 23년
金達淳以禮曹言啓曰今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣今番誕日陳賀以二十四日退行磨鍊節目何如傳曰置之可也
정조 23년
金達淳以司饔院監膳提調意啓曰各殿宮日下生雉因傳敎全數代封矣今則秋節已深山雉漸出今日爲始日下生雉依例復舊封進之意敢啓傳曰知道
정조 23년
李基讓以壯勇營言啓曰來十一月當本營右司屬京畿四番右哨高陽軍兵來十月二十九日京中逢點依節目準二朔立番之意本道監司處預爲知委何如傳曰允
정조 23년
李基讓以兵曹言啓曰今九月初六日大駕詣毓祥宮展拜時何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之乎敢稟傳曰訓局步軍十五哨馬軍五哨爲先後廂禁軍五番隨駕禁將率御營鄕軍及該營騎士留陣可也
정조 23년
李基讓以壯勇營言啓曰去戊午九月本營善騎將李東憲望單子判付內念古相之言有此除拜限十朔善爲擧職防禦使履歷仍用之意草記後分付該曹事命下矣善騎將李東憲居職十朔雖無顯疵而履歷仍用與否有非自下所敢擅便者何以爲之敢稟傳曰仍用履歷事分付而減下前將仍任可也
정조 23년
李基讓以壯勇言啓曰本營哨官依備邊司郞廳例仕滿十五朔六品遷轉事曾有定式矣哨官趙台錫已滿十五朔六品遷轉之意分付兵曹何如傳曰允
정조 23년
李基讓以禁衛營言啓曰本營上番鄕軍停番更退一朞事戶曹判書趙鎭寬已爲筵稟定奪矣當次黃海道十哨之次忠淸道二十哨合三十哨軍兵限明年十月仍爲停番收布上納等節依例擧行之意兩道監兵使處發關知委何如傳曰允
정조 23년
李基讓以義禁府言啓曰保放罪人申光輅査啓啓下還囚議處之意敢啓傳曰知道
정조 23년
禁府照目粘連前守奉官閔德基矣本府議啓內園寢守護何等敬謹而身爲守奉官常時不能檢束守僕輩咫尺至敬之地有此犯屠之擧事極驚悚誠甚痛該以此照律罪杖一百收贖告身盡行追奪私罪奉敎依允又照目粘連洪原前縣監金禮欽矣本府依啓內金京甲之遭故旣非承重則始焉見欺而給由終焉越法而不報者由前由後節節可駭以此照律罪杖一百收贖告身盡行追奪私罪奉敎依允爲旀議減一等爲良如敎又啓目粘連向前李烷亦更招云云判付內辭意發問目更加究詰則威脅光才畏劫自縊之狀今旣遲晩究厥罪狀極爲痛駭照法勘斷何如啓依允
정조 23년
己未九月初一日卯時上詣眞殿展拜還內輪對官駕前入侍時同副承旨金羲淳假注書李允謙記注官金景煥承膺祚輪對官內資奉事洪秉寀尙瑞直長朴宗雨副直長崔壽亨都摠經歷李喆懋典設別提尹龜錫假引儀金愿以次進前秉寀奏職姓名上曰汝誰之族也秉寀曰近族別無指的仰對者而故參判洪啓迪之孫也上曰然乎宗雨奏職姓名上曰人物考幾盡校正否宗雨曰姑未了役矣壽亨奏職姓名上曰汝子登科汝爲蔭仕之故而豈可忘本乎應製着實見之也喆懋愿以次奏職姓名訖命輪對官先退命承史隨駕由靑陽門保定門還內承史以次退出
정조 23년
己未九月初一日辰時上御便殿禮房承旨入侍時行左承旨金達淳假注書李允謙記注官金景煥承膺祚以次進伏訖命書傳敎曰今日見海伯狀本馳馬道舊基奉審而東有上踰嶺南有聖祖城旁有水剌泉舊基形便之外地名之可作懲信之資者又如此今始詳聞者豈不稀貴奇喜之甚乎初則猶未詳事實而今於道臣之行其所條陳極爲分明當與聖后私第舊基同爲建閣豎碑而亦合有商量爲之者馳馬舊基在於府治北距一百五十里之地北關之安邊等邑西關之成川等邑關東之安埉皆環擁拱抱天作之高山壁立萬仞而馳馬之臺在其上有香木髼鬆鋪地於一岡之中餘皆坦夷平衍恰如修治之地長可數里廣爲百餘步然則與私第舊基之近於邑治處稍別記蹟舊基之道依北闕可據之例只於舊基近地巖石刻誌尤似便好又或以馳馬基三字刻名於坐亥之向亦好更令道臣以地形及北關已例之便好者別具意見使之狀聞而初六日展拜之行路過文昭殿碑閣今番谷山私第舊基碑樣用文昭殿碑兼欲奉審由光化門先審碑閣行禮後次詣毓祥宮以次分付而今朔卽咸興永興兩本宮衣幣香燭親傳之月也十五日當親傳而此傳敎內閣下諭道臣亦令內閣知悉擧行仍命退承史以次退出
정조 23년
行都承旨李冕膺坐行左承旨金達淳坐行右承旨李基讓奉命出去左副承旨徐英輔坐直右副承旨李魯春坐同副承旨金羲淳坐直注書柳台佐奉命在外一員未差假注書李允謙仕直趙璜鎭仕事變假注書弼聖賚仕
정조 23년
李魯春啓曰行大司憲權裕未肅拜執義沈奎魯掌令南惠寬持平權文慶李秉烈呈辭掌令洪彦燮在外監察茶時之意敢啓傳曰知道
정조 23년
金羲淳啓曰御營廳將官來言今日本廳軍兵日次私習云矣敢啓傳曰知道
정조 23년
金達淳啓曰文簡公鄭蘊祠版遣承旨致祭事禮曹單子啓下矣何承旨進去乎敢稟傳曰右承旨進去
정조 23년
戶曹啓目粘連觀此水原府留守徐有隣啓本本府闕里祠結卜本府田結中限五結特許劃付令該曹稟處亦爲白爲臥乎所闕里祠體貌可以比隆於校宮而特以五結爲請者必有所酌量而然依狀請本府田結中以此數自今年爲始免稅之意何如啓依允爲旀本祠事體自別且與書院之自望免稅有間御覽成冊依宮場營屯例修正上送事分付爲旀姓孔之人外無敢爲院任曾有受敎亦果揭板遵行乎此意竝以分付爲良如敎
정조 23년
李魯春以兵曹言啓曰今九月初六日文昭殿碑閣行禮後詣毓祥宮時神武門石築處令繕工監撤毁紅箭門豎立而還宮後卽爲改築之意分付何如傳曰允
정조 23년
李魯春以禁衛營言啓曰本營哨官洪禧龜身病甚重勢難察任改差何如傳曰允
정조 23년
李魯春以禁衛營言啓曰謹依下敎龍壇壇直李善奉等八名各決棍十五度嚴飭日後之意敢啓傳曰知道
정조 23년
兵曹口傳政事上護軍金載瓚大護軍徐邁修護軍宋鍈李章漢副護軍鄭尙愚申獻朝尹行頤申大尹尹長烈兪岳柱李顯默尹光顔李祉永金翰東柳雲羽尹光普徐郁修李東稷任希遠金鼎國
정조 23년
己未九月初二日卯時上御誠正閣諸承旨持公事入侍時行都承旨李冕膺行左承旨金達淳行右承旨李基讓左副承旨徐英輔假注書李允謙趙璜鎭記注官金景煥承膺祚以次進伏訖冕膺讀奏慶尙監司申耆啓本昆陽郡反庫事漆原府反庫事京畿監司徐鼎修狀啓始興等邑渰囕死人恤典題給事戶曹前判尹成德朝別致賻單子漢城府閭家奪入無乎事單子基讓讀奏咸鏡監司具㢞啓本罪人黃萬天永興府到配事達淳讀奏忠淸監司李泰永狀啓疏批有旨祗受事命分書判付訖上敎基讓曰文簡公鄭蘊致祭卿須進去而咸昌程道頗遠今日內下直發行宜矣上敎冕膺曰書法唯貴心劃耆耉中有能自强把筆者及朝臣之善書者許必欲受見紙本已使之裁置矣卿父奉朝賀精力亦能書進乎冕膺曰臣父筋力已極衰耗而凡於朝家事如可强力則雖微細者必也遂誠後乃已今若有書進之命則可能成字矣上曰然則當卽受來以其見心劃矣達淳曰凡於動駕還宮時樂作例也今番文昭殿奉審後次詣毓祥宮則樂作一款何以爲之乎上曰旣詣文昭殿則次詣時不必用齋戒依例鼓吹事分付又敎曰依時御所例訓將都領作門於光化門外待標信擧行事亦爲分付命退承史以次退出
정조 23년
己未九月初二日未時上御便殿左承旨入侍時行左承旨金達淳假注書李允謙記注官金景煥承膺祚以次進伏訖上曰同副承旨入侍賤臣承命出傳同副承旨金羲淳進伏命書傳敎曰陵行經宿時留都大臣率三品以上官間一日廷候卽金石之典今人多昧古例留都官廷候每認以循例爲之之朝廷問安例法典中三品以上看作六曹參議以致今番大臣之筵奏譴罷而其實則謬例之非今斯今可以知矣坐罷諸人竝敍用此後留都大臣前期嚴飭政府參贊各捧擧案而問安亦以單子問安爲之事定式施行該房承旨又於公事捧納狀啓中依留都大臣狀啓例一體措辭事分付仍敎曰此傳敎載之該房故事亦令揭壁於備局事分付又命書傳敎曰崇秩重臣事欠敬愼特施譴削之典而飭已施矣前大將金載瓚給牒敍用展拜當前卿宰侍從罷散人員亦爲敍用竝令該曹未付軍職者口傳付軍職仍命退承史以次退出
정조 23년
行都承旨李冕膺坐行左承旨金達淳坐直行右承旨李基讓奉命在外左副承旨徐英輔坐直右副承旨李魯春坐同副承旨金羲淳坐注書柳台佐奉命在外一員未差假注書李允謙仕趙璜鎭仕直事變假注書弼聖賚仕
정조 23년
李魯春啓曰行大司憲權裕未肅拜執義沈奎魯掌令南惠寬持平權文度呈辭掌令洪彦燮在外持平李秉烈陳疏監察茶時之意敢啓傳曰知道
정조 23년
以京畿監司徐鼎修狀啓昭寧園書員金振旭犯屠委折嚴覈馳啓事傳于徐英輔曰分輕重勘放事回諭
정조 23년
徐英輔以都摠府言啓曰今此毓祥宮展拜時侍衛寶劍守宮不可不備員而都摠管李祖源以漢城府判尹導駕進副摠管兪漢謨有身病二員未差將不得備員令政院稟旨變通仍令該曹口傳差出待下批牌招察任以爲備員侍衛之地何如傳曰允
정조 23년
徐英輔啓曰因都摠府草記今此毓祥宮展拜時侍衛寶劍守宮不可不備員而都摠管李祖源以漢城府判尹導駕進副摠管兪漢謨有身病二員未差將不得備員令政院稟旨變通仍令該曹口傳差出待下批牌招察任以爲備員侍衛之地事允下矣副摠管兪漢謨卽爲牌招未差之代令該曹口傳差出待下批牌招察任何如傳曰允
정조 23년
兵曹口傳政事以趙鎭寬爲都摠管金履翼爲副摠管南錫九爲宣傳官
정조 23년
金達淳以講學廳言啓曰元子宮講學依下敎自今初三日孟子始講史略兼讀之意敢啓傳曰知道
정조 23년
徐英輔以兵曹言啓曰五衛將金珠淵具壽民俱以病難供職呈狀乞遞宿衛輪番之任不可久曠竝改差何如傳曰允
정조 23년
徐英輔以壯勇營言啓曰本營鄕武士試射時柳葉箭入格人別單書入之意敢啓傳曰知道
정조 23년
徐英輔以訓鍊都監言啓曰本局哨官具世赫身病甚重勢難察任改差何如傳曰允
정조 23년
李冕膺以賑恤廳言啓曰依下敎農圃員役六十八名處嘗格米每名各米二斗式合米九石一斗分給之意敢啓傳曰知道
정조 23년
禁府啓目粘連向前申光輅亦罪人胤錫旣是極逆之親屬渠逮鞫而貸頭者則其所防守之節爲官長者固當晝宵着念是白去乙全忽管束之方採山釣水任其出入末乃至於渰死之境已極驚駭兺不喩登時鉤極如法檢驗不容少緩而曰生曰死只憑渠予之言應問諸人初不盤詰視若尋常不少驚動循例論報曠日伈他以致屍身之終未鉤得則究厥所由萬萬痛駭以此照律爲白乎旀前僉使李星會段胤錫罪犯何如關係何如而任其行止移處海口致有此渰死之境亦極痛駭拿問嚴勘爲白乎旀胤錫之死雖經屢月溺死之類或有逾時過節晩後撈得者則今以一日之民弊遽陳撤拯之請有非嚴國體重事面之道當該道臣從重推考何如判付啓依允
정조 23년
徐英輔以義禁府言啓曰因黃海監司朴基正査啓本府議啓內白翎前僉使李星會拿問嚴勘事允下矣李星會今方待命拿囚之意敢啓傳曰知道
정조 23년
持平李秉烈疏曰伏以臣山南一農夫也賦性愚魯見識空疎晩以拈括幸忝科第而凡於居家事親之方尙不如人況於淸朝耳目之任何常夢寐之所念及哉迺者霜臺新命有隕自天臣承命震怵不知所謂邦之持憲其責不輕則以臣才器以臣地閥冒沒承膺實所不敢第以臣父今年七十有五經年疾病之中伏見恩諭之下感祝斯極沈疴頓減催臣肅謝無或遲延臣上怵君臣之義分下被病父之督迫竭蹶登途章皇出肅矣日昨家伻隨到傳臣老父自臣離發之後猝添風痺之症藥餌無效粥飮頓廢將護無人氣息綿綴臣自聞此報方寸驚擾按住不得玆敢瀝血陳章含涕還鄕擅離之罪已無可言伏況宮幸隔日候班有曠瞻望雲天尤切兢縮伏乞天地父母亟遞臣見在之職仍治臣擅離之罪以安私分以肅朝綱焉臣無任云云省疏具悉爾其勿辭救護
정조 23년
副校理洪樂安疏曰伏以臣之一身豈臣之所敢自有也哉頂踵毛髮皆出造化之曲費慈母之赤子不足以喩其仁覆枯木之含春未可以譬其生成嶔崎落拓分甘終身曾日月之幾何居然翺翔於華顯之列花甎晝日靑綾夜直世所稱人臣之至榮而光耀已極於一身恩資追及於老父臣雖糜粉此身何以仰酬其涓埃也所以拚棄廉防有除輒膺唯以死生向前爲此生準的而已何敢以見職自待援据舊例猥陳私懇重犯瀆撓之罪哉第伏念疾痛窮困之呼父呼天是亦人情之常事而若臣孤畸所恃者君父今有區區至切之情而終若自阻於孝理之下則亦非事君無隱之道玆敢冒萬死畢陳之嗚呼人孰無父母恩養而豈有如臣之偏受劬勞之德最重不孝之罪哉臣生而虛脆長益多病則使父母無展眉之時性喜矯激自樹荊棘則父母重其憂畏之端況又家世貧寒四壁徒立而臣則早事佔莫念負米之義計拙謀生未效甘旨之貢生世四十八年無非仰食於父母而臣父今年爲七十五矣素抱癖積之貞疾兼以痰火之爲祟一年之間强半床褥若値膈氣之上衝則殆乎晷刻之危迫苟能滋味以調補藥以疎導則庶或爲攝養引年之道而以臣旁落之家計菽水亦且難辦刀圭何敢生意每一念此心肺如灼而似此情悃將於何鳴呼也恭惟我殿下天地於臣父母於臣矧今錫類之仁旁推環海臣僚之似此情理無不有願必從無欲不遂倘蒙曲加憫恤許畀臣一小縣得以專城之供養以效一日之子道則平生結轖之願死且瞑目而隕首結草將如何仰答也臣之百無肖似不可擬議於論思啓沃之任則與其一直虛縻以貽淸朝之羞恥曷若從事民社盡心乃職以爲一半分自效之道哉臣之忝叨瀛選雖云周歲而中間供職日月無多近始按次綴直時或登筵瞻望耿光依近日月卽臣之至願大幸而一行作吏離違城闕則決非人情之所敢出此臣所以遲回顧戀積費商度書成復毁不啻再三譬如嬰兒之去母懷步步而回首臣情到此良亦窮矣獨無奈崦嵫之頹景不可强挽烏鳥之私情無處可伸職無內外圖報則同計日長短昔人所悲玆敢忘其僭猥畢暴衷懇仰首疾呼於天地父母之前伏乞俯垂鑑諒特許微懇俾得以調養老父少效子職之地焉臣無任云云省疏具悉疏辭下該曹稟處
정조 23년
己未九月初三日辰時上御重熙堂諸承旨持公事入侍時行都承旨李冕膺左副承旨徐英輔假注書李允謙趙璜鎭記注官金景煥承膺祚檢校直閣沈象奎以次進伏訖冕膺讀奏江華留守洪明浩狀啓農形事黃海監司朴基正狀啓農形事平安監司韓用龜狀啓過期未葬之類顧助物數成冊上送事黃海監司朴基正狀啓黃州牧被燒民家恤典題給事英輔讀奏平安監司韓用龜啓本罪人吳泰億嘉山郡到配事命分書判付訖上敎象奎曰鄭大容之病近則差復云耶今番割付之役諸臣當分排爲之而編校之際或値深夜則易致錯誤之患必十分詳審董役可也命退諸臣以次退出
정조 23년
己未九月初三日午時上御便殿都承旨入侍時行都承旨李晩秀假注書李允謙記注官金景煥承膺祚以次進伏訖晩秀曰每當謁聖時論報備局劃得物力以爲多士接待之需而戶兵曹錢各二百兩惠廳米三十石例爲劃送乙巳春謁聖時大臣以本館凋殘兵曹木一同筵稟加劃以送矣見今謁聖不遠而本館事勢近益匱之依乙巳例戶曹錢二百兩兵曹錢二百兩木一同惠廳米三十石趁卽區劃然後可以及期入用臣適登筵敢此仰達令廟堂稟處何如上曰依爲之出擧條仍命退承史以次退出
정조 23년
己未九月初三日午時上御暎花堂觀刈入侍時左副承旨徐英輔右副承旨李魯春同副承旨金羲淳假注書李允謙記注官金景煥承膺祚二直提學李晩秀原任直閣金祖淳檢校直閣沈象奎金近淳檢校待敎李存秀招啓文臣金履載以次進伏訖上曰今年年事八域登豐爲民事誠甚萬幸今日與卿等觀刈之擧專出於欲知稼穡之艱難也仍命臺庭打租農圃軍一齊擧行收租訖命承史閣臣及侍衛軍校以次宣饌上曰農圃軍六十名各給米二斗事分付賑恤廳又命受額外壯勇衛安光質等參謁光質等以次奏姓名至南錫九上曰汝於忠莊公南延年爲幾代孫也錫九曰五代孫矣上曰相亦好矣仍命書傳敎曰今日見忠莊公南延年五代孫聞是奉祀之人而其家直派近無從宦者身手亦可用額外壯勇衛南錫九令該曹南行宣傳官加設口傳擬入待窠陞實仍命退承史以次退出
정조 23년
行都承旨李晩秀坐行左承旨金達淳坐直右承旨金祖淳坐直左副承旨沈象奎坐右副承月金羲淳坐同副承旨尹東晩坐注書柳台佐奉命在外一員未差假注書李允謙仕趙璜鎭仕直事變假注書弼聖賚仕
정조 23년
金羲淳啓曰行大司憲權裕未肅拜執義沈奎魯掌令南惠寬持平權文度呈辭掌令洪彦燮持平李秉烈在外監察茶時之意敢啓傳曰知道
정조 23년
承旨前望單子入之李晩秀金祖淳沈象奎尹東晩落點
정조 23년
傳于李晩秀曰聖后舊第碑本適因道臣下往仍爲陪進而北道咸興碑本奉詣時亦以宰臣奉詣今番則近侍一員奉詣承旨吏房承旨進去事分付
정조 23년
傳于金達淳曰刻役可合各日後錄行會而陪進後承宣傳于地方官仍與地方官奉番役處承宣則以奉審緣由狀聞先爲復命
정조 23년
以吏曹參議尹行元牌不進罷職傳旨傳于金祖淳曰只推
정조 23년
金達淳以吏批言啓曰卽接通禮院牒報則以爲再明日毓祥宮擧動時左右通禮不可不備員而右通禮張至冕身病沈重不得擧行卽爲變通以爲備員擧行之地云通禮院右通禮張至冕改差其代今日政備擬以入之意敢啓傳曰知道
정조 23년
金達淳啓曰行都承旨李晩秀右承旨金祖淳左副承旨沈象奎同副承旨金羲淳鑄字所進右副承旨李魯春式暇臣吏兵批兼進之意敢啓傳曰知道
정조 23년
有政吏批判書徐龍輔進參判李書九參議尹行元牌不進行左承旨金達淳進以鄭尙愚爲禮曹參議徐洛修爲戶曹佐郞朴崙壽爲右通禮姜最顯爲軍器僉正姜申岳爲判官承憲祚爲典籍尹涵爲朔寧郡守徐美修爲冬至副使學正安益謙文尙表竝單付學諭單金景灝校書判校安任權今加通政滿三十朔依法典陞堂上幼學李孝命今超通政年七十五侍從臣持平李秉烈父依定式加資故北兵使趙崇文贈兵判例兼故學生趙哲山贈童蒙敎官以上貞忠大節與成勝父子一般贈職事承傳前僉知洪範五今加嘉善朝官年八十依定式加資承傳贈戶參徐逸修贈左參贊例兼贈左承旨徐命璋贈戶參例兼以上資憲大夫知中樞府事徐有大兩代金翰周爲監察
정조 23년
兵批判書李在學進參判洪聖淵病參議朴奎淳入直參知閔昌爀病行左承旨金達淳進以尹師國爲知事白東遠李邦壽爲五衛將張宅基爲忠翊將洪棆爲訓鍊副正張東玉南履漢爲武兼李普榮爲部將李景德爲宣傳官李運植爲外營部將沈訥之爲長山別將僉知單徐英輔護軍李冕膺李基讓副護軍李鼎德竝單付
정조 23년
傳于李晩秀曰承旨房仍同副爲吏房左副爲兵房右承旨爲工房
정조 23년
兵曹口傳政事副護軍李魯春單付
정조 23년
以西部故府尹成種仁妻閔氏上言判付內啓下漢城府爲旀故府尹成種仁釋褐之初文學受知未及盡用而死心常愍惜今見其家寡居婦人之當直上言其辭切苦其情切惻嚴飭該道別定剛明守令與地方官眼同摘奸報來後狀聞仍卽論理回啓爲良如敎
정조 23년
金達淳以忠勳府言啓曰佐命功臣上黨君李佇鷲山君辛克禮後孫今纔搜訪而李佇長派孫高陽居幼學李宗立奉李佇祗受王旨職牒而來現辛克禮只有後孫而其中抱川居幼學辛坪亦爲來現矣臣旣承兩勳臣後孫搜訪草記之命故惶恐敢啓傳曰爲先付忠義可也
정조 23년
金羲淳以義禁府言啓曰京畿監司徐鼎修査啓內坡州前牧使朴應浩罪狀令攸司稟處事啓下矣朴應浩前因他罪定配於江原道鐵原府依例發遣府書吏拿來何如傳曰凡係干科違禁之事輒皆犯之前犯纔勘後罪旋發雖甚痛駭而觀於査啓別無更問之端不必更爲拿來可也
정조 23년
金羲淳以義禁府言啓曰江原道鐵原府徒二年定配罪人朴應浩拿來草記批旨內何必更爲拿來乎移配稍遠處可也事命下矣朴應浩蔚珍縣興富驛移配而前罪目添書今番罪目依例發遣府書吏自鐵原府執捉仍令押送于新定配所何如傳曰允
정조 23년
吏曹啓目粘連觀此弘文館副校理洪樂安上疏則以爲臣父今年爲七十五矣素抱癖積之貞疾兼以痰火之爲祟一年之間强半床褥苟能滋味以調藥餌以疎導則庶幾爲攝養引年之道而以臣旁落之家計菽水亦且難辦刀圭何敢生意許畀臣一小縣俾得以調養老父亦爲白有臥乎所洪樂安之家貧親老菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 23년
禮曹參議李鼎德疏曰伏以臣之擅離輦轂恰踰朞歲忝在法從之列積違賀朝之班臣身貼床玆心懸象魏臣於病伏奄奄之中伏奉今月初二日除旨復以臣爲禮曹參議者恩批纔降曹隷踵至臣承命震越罔知措躬仍伏念臣立朝十七年猥被我殿下曲遂洪造前後踐歷無一非逈踰常分濫叨匪據臣恩頌山海感深銘鏤結草一念粉骨不足臣人旣魯下識又蔑劣出入經幄而未副裨補之效委任吏職而徒招瘝曠之譏惟當以趨奉承順筋力奔走爲萬分一圖報之地故從前十餘年間有官不辭聞命卽肅未嘗疾病情故隨他人選讓者職此之由耳噫臣卽前後一箇人耳區區見執本自如此今何必虛縻職名故自退縮屢犯違傲之重何也哉顧以臣狗馬賤疾迺自昨年秋抄初頭危苦人或慮其死生中間變動臣亦視以邂逅庶幾藥餌得力調治隨宜時月之內冀或復起而爲人矣夫何春秋以來敗惡之兆不勝其層疊澌悴之極莫可以收拾連試刀圭而蔑效應於分付委頓寢席而須坐臥於左右筋骸若不管束精爽轉益逃散見今所存者只是癃然一軀殼此殆臣福過而災榮極而厄雖或幸延須臾其將永爲痼廢而後已目今戶庭咫尺之地尙無望其跬步蠢動以此病狀更何容躬勞鞍騎致身於千里外哉設令不恤病勢之難强徒念恩義之至重勿限時日扶舁到京冷落旅邸誰將醫藥之也誰將粥飮之也臣之病狀非但一鄕一邑人之所共矜恤邇而隣近守寄遠而京洛僚執亦或有貽書致訊者臣焉敢誣也臣焉敢誣也況惟本曹素是劇司事務之煩沓簿書之倥傯臣經是職臣所見知其不可以如許要劇之務委之於無狀病廢之人一日二日任他其曠闕也明矣玆敢不避猥越倩人構疏從縣道仰瀆崇嚴之下伏乞天地父母憐臣實病遞臣本職使之安心調理不至斃於道路則臣之生死骨肉莫非我殿下終始生成之澤也臣無任云云省疏具悉實病旣云若此本職及兼帶專對之銜竝許遞